CELEX: 62013CN0330
Language: da
Date: 2013-06-18 00:00:00
Title: Sag C-330/13: Anmodning om præjudiciel afgørelse indgivet af Administrativen sad — Burgas (Bulgarien) den 18. juni 2013 — Lukoil Neftohim Burgas AD mod Nachalnik na Mitnicheski punkt »Pristanishte Burgas tsentar« pri Mitnitsa Burgas

24.8.2013   
            
            
               DA
            
            
               Den Europæiske Unions Tidende
            
            
               C 245/6
            
         Anmodning om præjudiciel afgørelse indgivet af Administrativen sad — Burgas (Bulgarien) den 18. juni 2013 — Lukoil Neftohim Burgas AD mod Nachalnik na Mitnicheski punkt »Pristanishte Burgas tsentar« pri Mitnitsa Burgas
   (Sag C-330/13)
   2013/C 245/09
   Processprog: bulgarsk
   
      Den forelæggende ret
   
   Administrativen sad — Burgas
   
      Parter i hovedsagen
   
   
      Sagsøger: Lukoil Neftohim Burgas AD
   
      Sagsøgt: Nachalnik na Mitnicheski punkt »Pristanishte Burgas tsentar« pri Mitnitsa Burgas
   
      Præjudicielle spørgsmål
   
   
               1)
            
            
               Er den metode, der er anført i bilag A til de forklarende bemærkninger til kapitel 27 KN til bestemmelse af [indholdet af] aromatiske bestanddele i produkter i henhold til kapitel 27 KN, i strid med definitionen på aromatiske bestanddele, der er indeholdt i de almindelige tariferingsbestemmelser til det harmoniserede systems kapitel 27? Såfremt der består en sådan modsætning: Hvorledes skal disse bestanddele bestemmes, og er A8TM B 2007-metoden [der menes formentlig »АSТМ D 2007«] egnet hertil og lovlig?
            
         
               2)
            
            
               Hvilken betydning har begrebet »ikke-aromatiske bestanddele«, der anvendes i de forklarende bemærkninger til kapitel 27 KN og i de forklarende bemærkninger til kapitel 27 i det harmoniserede system samt i bestemmelse 2 til kapitel 27 i det harmoniserede system? Dækker denne betydning begrebet »ikke-aromatiske kulbrinter« eller er den bredere? Hvis den er bredere end betydningen af det sidstnævnte begreb: Omfatter den da alle bestanddele, der beregnet efter vægt ikke er dækket af begrebet »aromatiske bestanddele«, eller drejer det sig om bestanddele i et produkt som det i hovedsagen omhandlede, der beregnet efter vægt ikke henhører under nogen af de to kategorier — »aromatiske bestanddele« og »ikke-aromatiske bestanddele«?
            
         
               3)
            
            
               Er det tilladt at anvende en og samme metode til at bestemme såvel de aromatiske som de ikke-aromatiske bestanddele som omhandlet i kapitel 27 KN og kapitel 27 i det harmoniserede system, og i bekræftende fald, hvilken metode er det? Såfremt det ikke er tilladt: Hvilken metode skal da anvendes til at bestemme de aromatiske bestanddele og hvilken til at bestemme de ikke-aromatiske bestanddele?
            
         
               4)
            
            
               Hvilken af de to positioner 2707 og 2710 i kapitel 27 KN betegner mest nøjagtigt et produkt af samme beskaffenhed som det i hovedsagen omhandlede produkt?
            
         
               5)
            
            
               Såfremt begge positioner betegner et produkt af samme beskaffenhed som det i hovedsagen omhandlede produkt lige nøjagtigt: Er det større indhold af aromatiske bestanddele, beregnet efter vægt, da det kriterium, der er karaktergivende?
            
         
               6)
            
            
               Hvilken af de to positioner 2707 og 2710 refererer til produkter med egenskaber, som mest ligner beskaffenheden af det i hovedsagen omhandlede produkt?
            
         
               7)
            
            
               Er der en modsætning mellem en del af de forklarende bemærkninger til KN vedrørende position 2707 99 91 og 2707 99 99 og bestemmelse 2 til kapitel 27 i det harmoniserede system, eller er sidstnævnte bestemmelse ikke udtømmende, men indeholder blot eksempler?
               Ifølge de forklarende bemærkninger til KN vedrørende underposition 2707 99 91 og 2707 99 99 skal »[t]unge olier (bortset fra rå olier) fremstillet ved destillation af højtemperaturtjære« — hvis de ikke opfylder de fire kumulative betingelser, der er anført i de forklarende bemærkninger til KN vedrørende disse underpositioner — tariferes efter deres beskaffenhed i underposition »[…] 2710 19 31 — 2710 19 99 […]«.
               I henhold til bestemmelse 2 til kapitel 27 i det harmoniserede system skal der ved udtrykket »jordolier og olier hidrørende fra bituminøse mineraler« i position 2710 også forstås lignende olier samt olier, der hovedsagelig består af blandinger af umættede karbonhydrider, uanset fremstillingsprocessen, for så vidt deres indhold af ikke-aromatiske forbindelser, beregnet efter vægt, er større end deres indhold af aromatiske forbindelser.
            
         
               8)
            
            
               Er der en modsætning mellem de forklarende bemærkninger til KN vedrørende underposition 2707 99 91 og 2707 99 99 [som henviser produkter med overvejende aromatiske bestanddele, der ikke opfylder alle fire betingelser i henhold til litra a)-d), til underposition 2710 19 31 — 2710 19 99] og de forklarende bemærkninger til position 2710 i det harmoniserede system, del I, litra B), hvortil de forklarende bemærkninger til kapitel 27 KN henviser (og ifølge hvilke der under denne position ikke henhører nogen olier, for så vidt deres indhold af aromatiske bestanddele, beregnet efter vægt, er større end deres indhold af ikke-aromatiske bestanddele, uafhængigt af, om de er blevet udvundet ved forarbejdning af jordolie eller på anden vis)?
            
         
               9)
            
            
               Hvilken tekst er den autentiske, og hvilken autentisk betydning har andet punktum i de forklarende bemærkninger til KN vedrørende underposition 2707 99 91 og 2707 99 99, som på bulgarsk lyder »Между тези продукти могат да се упоменат« [ordret oversat: »Blandt disse produkter kan nævnes«, i den […] [danske] version: »Blandt disse varer kan nævnes«], og på engelsk »These products are«?
            
         
               10)
            
            
               Hvorledes skal et produkt af samme beskaffenhed som det i hovedsagen omhandlede produkt tariferes i de tilfælde, hvor indholdet af aromatiske bestanddele, beregnet efter vægt, er større end indholdet af ikke-aromatiske bestanddele, men produktet ikke opfylder alle fire kumulative betingelser i nr. 1 i de forklarende bemærkninger til underposition 2707 99 91 og 2707 99 99 KN?